Agathe Backer Grøndahl

Agathe Ursula Backer Grøndahl (1847–1907) var en norsk pianist og Norges første betydelige kvinnelige komponist. Hun skrev mest klaverstykker og romanser. Grøndahl fullførte i alt 70 verker, og var en fremtredende skikkelse i norsk musikkliv.

 Liv og virke 
 Bakgrunn
Agathe Backer var datter av Nils Christensen Backer (1815–1877) og Sofie Smith Pedersen. Faren var skipsreder i Holmestrand.  Storesøsteren Harriet Backer  (1845–1932) ble en kjent maler. I 1857 flyttet familien til Christiania, hvor hun studerte med Otto Winter-Hjelm og  Halfdan Kjerulf. Siden fikk hun også studere musikkteori med Ludvig Mathias Lindeman.

I 1865 reiste hun sammen med Erika Nissen til Berlin for å studere ved Theodor Kullak (1818–1882) sitt musikkakademi. Senere studerte hun under Hans von Bülow i Firenze i 1871, og under Franz Liszt i Weimar i 1873.  

Musiker
Allerede mens hun var i Berlin gjorde hun lykke med sin tolkning av Ludwig van Beethovens 5. pianokonsert. Hun var en pianistinne av verdensformat og gav konserter i flere europeiske land. Hun likte å spille Edvard Griegs verker og opptrådte tre ganger som solist i Griegs a-moll-konsert med komponisten som dirigent. Hun var også en nær venn av Edvard Grieg.

Hun slet med helseproblemer nesten hele livet, og mot slutten ble hun fullstendig døv. Etter 1903 ble hun derfor nødt til å gi opp sin karrière som konsertmusiker.  

I 1875 ble hun gift med Olaus Andreas Grøndahl (1847–1923), en av sin tids fremste norske kordirigenter. De fikk fire barn, blant dem sønnen Fridtjof Backer-Grøndahl (1885–1959), som ble en kjent pianist. En annen sønn, Nils Backer-Grøndahl (1877–1975) ble lege.

miniatyr|Norske komponister samlet ved musikkfesten i Bergen 1898. Fra venstre Christian Cappelen, Catharinus Elling, Ole Olsen, Gerhard Rosenkrone Schjelderup, Iver Holter, Agathe Backer Grøndahl, Edvard Grieg, Christian Sinding, Johan Svendsen og Johan Halvorsen

 Verker (utvalg) 
Cecilie Dahm oppgir 69 opustall og i tillegg flere verker uten opusnummer.
 Romanser og andre stykker for piano
 Trois morceaux (for piano)
 Sange ved havet (til tekster av Holger Drachmann)
 Fantasistykker
 Norske folkeviser og folkedanser (for piano)
 Etyder (for piano)

 Priser og hedersbevisninger (utvalg) 
 1875 – Medlem av det svenske Kungliga Musikaliska Akademien
 På Dr. Graaruds plass i Holmestrand er det oppført en skulptur utført i 1982 av Ada Madssen som avbilder både Agathe og søsteren Harriet Backer. Hvor Agathe sitter og har blikket mot sjøen og Harriet står og holder en palett og ser mot Holmestrandsfjellet.

Agathe Backer Grøndahls vei finnes på Stokka (Stavanger).

 Referanser 


 Litteratur 
 Hambro, Camilla: Det ulmer under overflaten. Agathe Backer Grøndahl (1847–1907), genus, sjanger og norskhet, doktoravhandling, Göteborgs universitet 2008, ISBN  978-91-85974-07-8.Hambros detaljerte liste over Agathe Backer Grøndahls konserter med detaljerte programmer og utdrag fra konsertkritikker er lagt ut her: https://users.abo.fi/chambro/Konserter/index.html



 Sixten Nordström: Så blir det musik. Universitetsförlaget Dialogos, Lund 1989, ISBN 91-7504-093-X.

 Eksterne lenker 


  Rune J. Andersen, Agathe Backer Grøndahl i Store norske leksikon
  Emily Ezust, Agathe Backer-Grøndahl komposisjonsliste hos Lieder.net.
  Nils Grinde: Agathe Backer-Grøndahl, mic.no 08. april 2002
  Eva Rieger: 
  Claudia Schweitzer: «Backer-Grøndahl, Agathe (Ursula)», Sophie Drinker Institut - für musikwissenschaftliche Frauen- und Geschlechterforschung


Kategori:Norske komponister
Kategori:Norske klassiske pianister
Kategori:Kvinnelige komponister
Kategori:Personer fra Holmestrand kommune
Kategori:Personer begravet på Vår Frelsers gravlund